《乙亥避地横槎山中》
宋代·汪宗臣

仙槎移到此，杳杳白云根。
石乳漏崖响，山腰界雨昏。
径幽盘过险，桥断涉惊浑。
百匝回峰曲，数家临水村。
芋瓜青绕屋，桑柘缘当门。
鹘突儿迎客，龙锺叟抱孙。
涧舂分注沼，田获半樊园。
地僻衣巾古，人稀耕凿温。
尚怀又杏馆，且擬小桃源。
岭外风波别，摇头勿复言。

作者简介：号紫岩，婺源（今属江西）人。嘉熙三年（1239）生。咸淳二年（1266），中亚选，入元不仕。至顺元年（1330）卒，年九十二。有《紫岩集》，已佚。事见《新安文献志》卷八七《紫岩先生汪公宗臣行状》。今存诗十三首，《全宋词》录其词4首。